“Perfils del Nepal”, nova exposició fotogràfica i solidària en la Cafeteria Les Arts
2025-07-24

Quan s’acaba de complir un any dels devastadors terratrèmols que van assolar bona part del territori de Nepal, causant milers de morts i infinitat de danys materials, són moltes les organitzacions que continuen treballant perquè la població nepalesa recupere una mica de la seua ja de per si mateix dura normalitat. Entre aquestes organitzacions està el Club Integral de Muntanya de València (CIMV) que, a partir del 5 de maig, torna a aterrar a Burjassot per a penjar, en les parets de la Cafeteria Les Arts, l’exposició fotogràfica “Perfils del Nepal”. La mostra s’inaugurarà el dijous 5 de maig, a les 20 h, i es podrà visitar fins al dia 27 del mateix mes.

L’exposició “Perfils de Nepal” arreplega un conjunt d’imatges captades pels propis socis i sòcies que, al llarg de l’any, han anat viatjant a Nepal, amb l’objectiu de prestar ajuda humanitària a través del projecte solidari “CIM X NEPAL”. Unes imatges que ens acosten la realitat del país, a través de les seues gents i dels seus imponents paisatges.

L’objectiu solidari d’aquesta exposició, que mostra la bellesa de Nepal i alhora la necessitat apressant d’ajuda que tenen els seus habitants, és també sensibilitzar als visitants, animant-los col·laborar en el projecte CIM X NEPAL, que està duent a terme el Club Integral de Muntanya de València i amb el qual, pretén seguir ajudant a la població nepalesa, concretament als habitants del poble de Haku.

Haku és un poble situat a més 2.000 metres sobre nivell del mar. Es tracta de 718 famílies que, a causa dels terratrèmols de l’any passat, ho han perdut tot, familiars, cases, terres, cultius…Molts dels supervivents van ser traslladats a camps de refugiats on encara romanen.

Les persones que vulguen col·laborar poden fer la seua aportació en el número de compte: ES80 2038 6540 5130 0000 4829. Les persones que realitzen aportacions superiors a 15 euros rebran una fotografia original de l’exposició.

Més informació sobre el projecte solidari CIM X NEPAL: http://1.cimvalencia.es/cimteractivo/activitats/eixides-i-activitats/blog-en-dos-columnas/765